Czira Szabolcs 1987-től volt tagja az állampártnak, nyilvántartó lapja szerint a feladata az volt, hogy hangulatjelentéseket írjon.

Nagykőrös Város Önkormányzata a legutóbbi képviselő-testületi ülésén döntött úgy, hogy határozatban ítéli el az Európai Parlament által elfogadott Sargentini-jelentést. A Czira Szabolcs polgármester által jegyzett előterjesztés szerint a dokumentum "megalapozatlan, kommunista hangvételű aljamunka".

A 444.hu most azt szúrta ki, hogy Czira Szabolcs a rendszerváltás előtt az állampárt tagja volt. 2010-ben ugyanis felkerült a netre a párttagnyilvántartó lapja, amely szerint 1987-ben belépett az MSZMP-be, ahol a lap szerint "alapsz. infó felelős" megbízatást teljesített. A rövidítés "alapszervezeti információ felelőst" jelent, vagyis Czira hangulatjelentéseket írt a felsőbb pártszerveknek.

Bár Czira korábban, képviselősége idején a parlament honlapján, valamint a választási oldalon sem tüntette fel MSZMP-tagságát, tavaly márciusban egy képviselő-testületi ülésen azt mondta, soha nem titkolta el, hogy MSZMP-tag volt.